Jaapani ja USA teadlased teatasid uut tüüpi kimääri loomisest.
Tulevikus võiks ühtaegu nii lamba kui ka inimese rakkudest koosnevaid ebaloomulikke olendeid kasutada uut organit vajavatele patsientidele asenduselundite kasvatamiseks, kirjutab ERR Novaator.
Inimeste rakkude osakaal oli loodud embrüotes väga väike. "Tegu pole kohe üldse nagu seaga, kellel on inimese nägu või inimese aju.
Me oleme avaldanud mitu tööd, milles oleme näidanud, et suudame sihikule võtta väga kindlad (genoomi) piirkonnad. Seega saame me vältida inimrakkude arenemist inimajuks või inimeste sugunäärmeteks," selgitas Stanfordi ülikooli meditsiinikooli tüviraku-uurija Hiromitsu Nakauchi USA-s Austinis toimunud pressikonverentsil.
Varem kehtestatud reeglite alusel lasti embrüotel seekord katsetes areneda esimesed seitse päeva katseklaasis, ülejäänud 21 päeva lamba sees.
Töörühma analüüsi kohaselt leidus katse lõpuks iga inimese raku kohta embrüos enam kui 10 000 lambarakku. Siirdamiseks sobilike organite saamiseks peaks olema nende osakaal kuni sada korda suurem.